CELEX: 32012D0072
Language: ro
Date: 2012-02-07 00:00:00
Title: 2012/72/UE: Decizia de punere în aplicare a Comisiei din 7 februarie 2012 privind o contribuție financiară din partea Uniunii pentru măsurile de urgență luate în vederea combaterii bolii veziculoase a porcului în Italia și pestei porcine clasice în Lituania în 2011 [notificată cu numărul C(2012) 577]

9.2.2012   
            
            
               RO
            
            
               Jurnalul Oficial al Uniunii Europene
            
            
               L 36/29
            
         DECIZIA DE PUNERE ÎN APLICARE A COMISIEI
   din 7 februarie 2012
   privind o contribuție financiară din partea Uniunii pentru măsurile de urgență luate în vederea combaterii bolii veziculoase a porcului în Italia și pestei porcine clasice în Lituania în 2011
   [notificată cu numărul C(2012) 577]
   (Numai textele în limbile italiană și lituaniană sunt autentice)
   (2012/72/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 3,
   întrucât:
   
               (1)
            
            
               Boala veziculoasă a porcului este o boală virală infecțioasă care cauzează perturbarea schimburilor comerciale cu porcine, precum și a exportului către țări terțe.
            
         
               (2)
            
            
               Pesta porcină clasică este o boală infecțioasă virală a porcilor domestici și a porcilor mistreți care provoacă perturbarea comerțului intracomunitar și a exportului către țări terțe.
            
         
               (3)
            
            
               În cazul unui focar al bolii veziculoase a porcului, există riscul ca agentul patogen să se răspândească la alte ferme de porcine din statul membru respectiv și, de asemenea, în alte state membre și țări terțe, prin intermediul comerțului cu porci vii sau cu produse derivate din aceștia.
            
         
               (4)
            
            
               În cazul unui focar de pestă porcină clasică, există riscul ca agentul patogen să se răspândească la alte ferme de porcine din statul membru respectiv și, de asemenea, în alte state membre și țări terțe, prin intermediul comerțului cu porci vii sau cu produse derivate din aceștia, material seminal, ovule și embrioni.
            
         
               (5)
            
            
               Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (2) stabilește măsurile care trebuie să fie aplicate imediat de către statele membre în cazul unui focar pentru a preveni răspândirea ulterioară a virusului.
            
         
               (6)
            
            
               Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (3) stabilește măsurile care trebuie aplicate imediat în caz de apariție a unui focar de către statele membre în scopul de a preveni răspândirea ulterioară a virusului.
            
         
               (7)
            
            
               Decizia 2009/470/CE stabilește procedurile care reglementează contribuția financiară a Uniunii la măsuri veterinare specifice, inclusiv la măsuri de urgență. În conformitate cu articolul 3 alineatul (2) din decizia respectivă, statele membre obțin o contribuție financiară pentru costurile anumitor măsuri de eradicare a bolilor transmisibile enumerate la articolul 3 alineatul (1).
            
         
               (8)
            
            
               Articolul 3 alineatul (6) prima liniuță din Decizia 2009/470/CE stabilește normele privind procentajul cheltuielilor suportate de statul membru respectiv, care pot fi acoperite de contribuția financiară din partea Uniunii.
            
         
               (9)
            
            
               Plata unei contribuții financiare din partea Uniunii pentru măsurile de urgență luate pentru eradicarea bolilor transmisibile enumerate la articolul 3 alineatul (1) face obiectul normelor prevăzute în Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului (4).
            
         
               (10)
            
            
               În 2011, s-au înregistrat focare de boală veziculoasă a porcului în Italia. Autoritățile din Italia au informat Comisia și celelalte state membre în cadrul Comitetului permanent pentru lanțul alimentar și sănătatea animală cu privire la măsurile aplicate în conformitate cu legislația Uniunii privind notificarea și eradicarea bolii și rezultatele acestora.
            
         
               (11)
            
            
               În Lituania au apărut focare de pestă porcină clasică în 2011. Autoritățile din Lituania au informat Comisia și celelalte state membre în cadrul Comitetului permanent pentru lanțul alimentar și sănătatea animală cu privire la măsurile aplicate în conformitate cu legislația Uniunii privind notificarea și eradicarea bolii și rezultatele acestora.
            
         
               (12)
            
            
               Prin urmare, autoritățile din Italia și Lituania și-au îndeplinit obligațiile tehnice și administrative cu privire la măsurile prevăzute la articolul 3 alineatul (2) din Decizia 2009/470/CE și la articolul 6 din Regulamentul (CE) nr. 349/2005.
            
         
               (13)
            
            
               În acest stadiu, valoarea exactă a contribuției financiare din partea Uniunii nu poate fi determinată, întrucât informațiile furnizate cu privire la cheltuielile legate de compensare și la cheltuielile operaționale sunt estimative. Din cauza sumei mari în cauză, ar trebui să se stabilească o primă tranșă pentru Lituania.
            
         
               (14)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Contribuția financiară acordată de Uniune Italiei
   (1)   Italia beneficiază de o contribuție financiară din partea Uniunii pentru cheltuielile suportate de acest stat membru pentru aplicarea măsurilor de combatere a bolii veziculoase a porcului pe teritoriul său în 2011, în conformitate cu articolul 3 alineatele (2) și (6) din Decizia 2009/470/CE.
   (2)   Valoarea contribuției financiare menționate la alineatul (1) se stabilește printr-o decizie ulterioară care se va adopta conform procedurii stabilite la articolul 40 alineatul (2) din Decizia 2009/470/CE.
   Articolul 2
   Contribuția financiară acordată de Uniune Lituaniei
   (1)   Lituania beneficiază de o contribuție financiară din partea Uniunii pentru cheltuielile suportate de acest stat membru pentru aplicarea măsurilor de combatere a pestei porcine clasice pe teritoriul său în 2011, în conformitate cu articolul 3 alineatele (2) și (6) din Decizia 2009/470/CE.
   (2)   Valoarea contribuției financiare menționate la alineatul (1) se stabilește printr-o decizie ulterioară care se va adopta conform procedurii stabilite la articolul 40 alineatul (2) din Decizia 2009/470/CE.
   Articolul 3
   Modalități de plată
   În conformitate cu articolul 2 alineatul (1), o primă tranșă în valoare de 700 000,00 EUR este plătită Lituaniei ca parte a contribuției financiare a Uniunii.
   Articolul 4
   Destinatari
   Prezenta decizie se adresează Republicii Italiene și Republicii Lituania.
   
      Adoptată la Bruxelles, 7 februarie 2012.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 155, 18.6.2009, p. 30.
   
      (2)  JO L 62, 15.3.1993, p. 69.
   
      (3)  JO L 316, 1.12.2001, p. 5.
   
      (4)  JO L 55, 1.3.2005, p. 12.